b'\n_START_ARTICLE_\nAdmiralty Arch\n_START_PARAGRAPH_\nAdmiralty Arch er en bygning beliggende sentralt i London. Bygningen danner en seremoniell inngangsport fra Trafalgar Square i \xc3\xb8st til paradegaten The Mall i vest, som fortsetter s\xc3\xb8rvestover til Buckingham Palace. Admiralty Arch er et landemerke i London av betydelig historisk og arkitektonisk betydning. I august 2013 ble det kunngjort at Admiralty Arch skal omgj\xc3\xb8res til luksushotell.\n_START_SECTION_\nBruk\n_START_PARAGRAPH_\nAdmiralty Arch ble opprinnelig brukt til kontorer og boliger for the Sea Lords of the Admiralty. Fram til 1994 ble bygningen brukt av Marinen og Forsvarsdepartementet. I 1998 kunngjorde regjeringen at det ville bli gjennomf\xc3\xb8rt organisatoriske endringer i the Cabinet Office (som kan sammelignes med Statsministerens kontor). Blant endringene var en flytting av mesteparten av personellet utenfor hovedkvarteret 70 Whitehall til tre ubrukte bygninger i Whitehall-komplekset, etter at disse var modernisert. Admiralty Arch var en av disse bygningene. Moderniseringen av Admiralty Arch ble fullf\xc3\xb8rt 2000-2001, og personell fra Cabinet Office kunne flytte inn.\n_START_SECTION_\nLuksushotell\n_START_PARAGRAPH_\nH\xc3\xb8sten 2010 ble det meldt at Admiralty Arch skulle selges. Regjeringen \xc3\xb8nsket \xc3\xa5 selge bygningen som en del av sitt effektiviseringsprogram innen eiendom, og Admiralty Arch ble ikke sett p\xc3\xa5 som velegnet til kontorlokaler. Samtidig ble det pekt p\xc3\xa5 at det var en verdifull bygning. En mulig bruk av bygningen ble oppgitt \xc3\xa5 v\xc3\xa6re hotell. Et \xc3\xa5r senere ble det bekreftet at regjeringen \xc3\xb8nsket \xc3\xa5 selge Admiralty Arch. Det ville bli for dyrt \xc3\xa5 modernisere bygningen. Cabinet Office hadde flyttet ut av bygningen tidligere samme \xc3\xa5r, og bygningen var n\xc3\xa6rmest tom. Planene om \xc3\xa5 selge Admiralty Arch ble ogs\xc3\xa5 omtalt av Business Sale. I desember 2011 ble det meldt at bygningen var lagt ut for salg. Prisen var satt til 75 millioner pund. Det var forventet at en kj\xc3\xb8per ville omgj\xc3\xb8re bygningen til hotell. Kunngj\xc3\xb8ringen av salget ble ogs\xc3\xa5 omtalt av Property Observer. Et \xc3\xa5rs tid senere ble det bekreftet at Admiralty Arch skulle omgj\xc3\xb8res til luksushotell. I august 2013 ble planene om \xc3\xa5 omgj\xc3\xb8re Admiralty Arch til luksushotell godkjent av City of Westminster. Samme dag sendte regjeringen ut en pressemelding om beslutningen. Selskapet Prime Investors Capital fikk lease bygningen for 99 \xc3\xa5r for 60 millioner pund. Planlagt \xc3\xa5pning av luksushotellet er 2016.'